*Projekts*

Latvijas Republikas ministru kabinets

2016.gada \_\_\_.\_\_\_\_\_\_\_\_\_ Noteikumi Nr.\_\_

Rīgā prot. Nr. \_\_.\_\_\_§

**Noteikumi par maksātnespējas procesa administratora darbības pārskatu un tā aizpildīšanas kārtību**

Izdoti saskaņā ar Maksātnespējas

likuma 85.panta otro daļu

1. Noteikumi nosaka kārtību, kādā maksātnespējas procesa administrators (turpmāk – administrators) aizpilda darbības pārskatu, kā arī nosaka pārskata veidlapu paraugus.

2. Ar šiem noteikumiem apstiprināto administratora darbības pārskata (turpmāk – darbības pārskats) veidlapu (1., 2., 3., 4., 5. un 6.pielikums) administrators aizpilda un iesniedz tīmekļa vietnē www.mna.gov.lv.

3. Tīmekļa vietnē [www.mna.gov.lv](http://www.mna.gov.lv) sagatavoto darbības pārskatu administrators:

3.1. iesniedz Maksātnespējas administrācijā, izmantojot tīmekļa vietnē [www.mna.gov.lv](http://www.mna.gov.lv) pieejamo speciālo tiešsaistes formu;

3.2. nosūta kreditoriem uz elektroniskā pasta adresēm, kas norādītas kreditoru prasījumos, noformējot atbilstoši normatīvajos aktos noteiktajām elektronisko dokumentu noformēšanas prasībām.

4. Darbības pārskats, kas Maksātnespējas administrācijā iesniegts elektroniski, izmantojot tīmekļa vietnē [www.mna.gov.lv](http://www.mna.gov.lv) speciālo tiešsaistes formu, ir uzskatāms par administratora pašrocīgi parakstītu.

5. Darbības pārskata iesniegšanai administrators autorizējas darbam tīmekļa vietnē, izmantojot piekļuves rekvizītus. Piekļuves rekvizītus administratoram piešķir Maksātnespējas administrācija. Piekļuves rekvizītus Maksātnespējas administrācija izsniedz administratoram personīgi, pārbaudot administratora identitāti. Piešķirtos piekļuves rekvizītus nedrīkst nodot un darīt zināmus trešajai personai.

6. Ja administratora sertifikāta darbība tiek izbeigta vai tas tiek anulēts, Maksātnespējas administrācija anulē piekļuves tiesības viena mēneša laikā no dienas, kad maksātnespējas reģistrā ir izdarīts ieraksts par viņa atcelšanu no pēdējā viņa lietvedībā esošā procesa.

7. Sākotnējo darbības pārskatu juridiskās personas maksātnespējas procesā ([1.pielikums](http://likumi.lv/doc.php?id=220295#piel1)) un fiziskās personas maksātnespējas procesā (bankrota procedūras ietvaros) ([2.pielikums](http://likumi.lv/doc.php?id=220295#piel2)) administrators iesniedz Maksātnespējas administrācijā un nosūta kreditoriem septiņu dienu laikā pēc pārskata perioda beigām. Pārskata periods ir trīs mēneši pēc juridiskās vai fiziskās personas maksātnespējas procesa pasludināšanas dienas.

8. Iesniedzot Maksātnespējas administrācijā sākotnējo darbības pārskatu, administrators pievieno:

8.1. parādnieka mantas pārdošanas plānu un parādnieka mantas pārdošanas plāna grozījumus, ja tādi ir veikti pārskata periodā, vai ziņojumu par parādnieka mantas neesamību un ziņojuma par parādnieka mantas neesamību grozījumus, ja tādi ir veikti pārskata periodā;

8.2. juridiskās personas maksātnespējas procesā – Maksātnespējas likuma 65.panta 2.punktā minēto bilanci.

9. Kārtējo darbības pārskatu juridiskās personas maksātnespējas procesā ([3.pielikums](http://likumi.lv/doc.php?id=220295#piel3)) un fiziskās personas maksātnespējas procesā (bankrota procedūras ietvaros) ([4.pielikums](http://likumi.lv/doc.php?id=220295#piel4)) administrators iesniedz Maksātnespējas administrācijā un nosūta kreditoriem septiņu dienu laikā pēc pārskata perioda beigām. Pārskata periods ir trīs mēneši pēc iepriekšējā pārskata perioda beigām.

10. Iesniedzot Maksātnespējas administrācijā kārtējo darbības pārskatu, administrators pievieno:

10.1. parādnieka mantas pārdošanas plāna vai ziņojuma par parādnieka mantas neesamību grozījumus, ja tādi ir veikti pārskata periodā;

10.2. juridiskās personas maksātnespējas procesā – kārtējā pārskata gada sākumā bilanci par iepriekšējo pārskata gadu, ja administrators ir pieņēmis lēmumu par saimnieciskās darbības neturpināšanu.

11. Kārtējā darbības pārskata veidlapu (3. vai 4.pielikums) administrators izmanto, sniedzot darbības pārskatu pēc Maksātnespējas administrācijas pieprasījuma Maksātnespējas likuma 26.panta trešās daļas 5.punkta noteiktajā gadījumā. Maksātnespējas likuma 26.panta trešās daļas 5.punkta noteiktajā gadījumā darbības pārskatu administrators iesniedz septiņu dienu laikā pēc Maksātnespējas administrācijas pieprasījuma saņemšanas.

12. Noslēguma darbības pārskatu juridiskās personas maksātnespējas procesā ([5.pielikums](http://likumi.lv/doc.php?id=220295#piel5)) un fiziskās personas maksātnespējas procesā (bankrota procedūras ietvaros) ([6.pielikums](http://likumi.lv/doc.php?id=220295#piel6)) administrators iesniedz Maksātnespējas administrācijā un nosūta kreditoriem 15 dienu laikā pēc parādnieka mantas pārdošanas plāna izpildes. Ja kārtējā un noslēguma darbības pārskata iesniegšanas periods sakrīt, administrators iesniedz tikai noslēguma darbības pārskatu.

13. Iesniedzot Maksātnespējas administrācijā noslēguma darbības pārskatu, administrators pievieno:

13.1. parādnieka mantas pārdošanas plāna vai ziņojuma par parādnieka mantas neesamību grozījumus, ja tādi ir veikti pārskata periodā;

13.2. juridiskās personas maksātnespējas procesā – noslēguma bilanci.

14. Ja pēc ziņojuma par parādnieka mantas neesamību nav panākta vienošanās par juridiskās personas maksātnespējas procesa finansēšanu, un juridiskās personas maksātnespējas process ir izbeigts pirms kārtējā darbības pārskata iesniegšanas termiņa iestāšanās, administrators iesniedz tikai sākotnējo darbības pārskatu. Ja pēc ziņojuma par parādnieka mantas neesamību fiziskās personas maksātnespējas procesa bankrota procedūra ir pabeigta vai izbeigta pirms kārtējā darbības pārskata iesniegšanas termiņa iestāšanās, administrators iesniedz tikai sākotnējo darbības pārskatu.

15. Ja administrators tiek atcelts no administratora pienākumu pildīšanas juridiskās vai fiziskās personas maksātnespējas procesā, viņš septiņu dienu laikā no dienas, kad maksātnespējas reģistrā ir izdarīts ieraksts par viņa atcelšanu no konkrētā maksātnespējas procesa, iesniedz Maksātnespējas administrācijā un nosūta kreditoriem noslēguma darbības pārskatu (5. vai 6.pielikums). Ja administrators tiek atcelts no administratora pienākumu pildīšanas juridiskās vai fiziskās personas maksātnespējas procesā, iesniedzot Maksātnespējas administrācijā noslēguma darbības pārskatu, administrators pievieno parādnieka mantas pārdošanas plāna vai ziņojuma par parādnieka mantas neesamību grozījumus, ja tādi ir veikti pārskata periodā.

16. Noslēguma darbības pārskata veidlapu (5. vai 6.pielikums) administrators izmanto, sniedzot darbības pārskatu tiesai un Maksātnespējas administrācijai Maksātnespējas likuma 23.panta otrajā daļā noteiktajā gadījumā. Maksātnespējas likuma 23.panta otrajā daļā noteiktajā gadījumā darbības pārskatu administrators iesniedz Maksātnespējas administrācijā vienlaikus ar tā iesniegšanu tiesā.

17. Administrators, kas sāk pildīt administratora pienākumus atceltā administratora vietā, septiņu dienu laikā pēc pārskata perioda beigām, ievērojot šajos noteikumos noteikto kārtību, iesniedz Maksātnespējas administrācijā un nosūta kreditoriem kārtējo darbības pārskatu. Pārskata periods ir trīs mēneši no dienas, kad maksātnespējas reģistrā ir izdarīts ieraksts par jaunā administratora iecelšanu.

18. Ja tiek panākta vienošanās par maksātnespējas procesa pāreju uz tiesiskās aizsardzības procesu, administrators triju nedēļu laikā pēc tiesas lēmuma par juridiskās personas maksātnespējas procesa izbeigšanu iesniedz Maksātnespējas administrācijā un nosūta kreditoriem noslēguma darbības pārskatu, kurā norāda datus uz tiesas lēmuma pieņemšanas dienu. Iesniedzot Maksātnespējas administrācijā noslēguma darbības pārskatu, administrators pievieno parādnieka mantas pārdošanas plāna vai ziņojuma par parādnieka mantas neesamību grozījumus, ja tādi ir veikti pārskata periodā.

19. Ja pārskata perioda beigu datums iestājas līdz šo noteikumu spēkā stāšanās dienai, administratoram ir tiesības iesniegt attiecīgo darbības pārskatu, aizpildot ar Ministru kabineta 2010.gada 26.oktobra noteikumiem Nr.1003 “Noteikumi par maksātnespējas procesa administratora darbības pārskatu un tā aizpildīšanas kārtību” apstiprināto attiecīgā darbības pārskata veidlapu un nosūtot to Maksātnespējas administrācijai uz elektroniskā pasta adresi parskati@mna.gov.lv un kreditoriem uz elektroniskā pasta adresēm, kas norādītas kreditoru prasījumos.

20. Atzīt par spēku zaudējušiem Ministru kabineta 2010.gada 26.oktobra noteikumus Nr.1003 “Noteikumi par maksātnespējas procesa administratora darbības pārskatu un tā aizpildīšanas kārtību” (Latvijas Vēstnesis, 2010, 172.nr.; 2013, 215.nr.; 2015, 40.nr.).

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

07.04.16. 9:19

957

A.Ličkovska

67099126, alla.lickovska@mna.gov.lv